pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ธ.ก.ส.มุ่งสร้างความมั่นคงยั่งยืนให้กับพี่น้องเกษตรกร กองทุนทวีสุขครบรอบ 10 ปี  เกษตรกรเป็นสมาชิก 1.4 ล้านราย  มีเงินออมกว่า 8,000 ล้านบาท
วันศุกร์ที่ 2 มิถุนายน 2560
ธ.ก.ส.มุ่งสร้างความมั่นคงยั่งยืนให้กับพี่น้องเกษตรกร กองทุนทวีสุขครบรอบ 10 ปี  เกษตรกรเป็นสมาชิก 1.4 ล้านราย  มีเงินออมกว่า 8,000 ล้านบาท
ธ.ก.ส.มุ่งเน้นสร้างความมั่นคงยั่งยืนให้กับเกษตรกรด้วยการสร้างภูมิคุ้มกัน สร้างหลักประกันให้แก่พี่น้องเกษตรกรมีเงินออมไว้ใช้จ่ายเมื่อย่างเข้าสู่วัยสูงอายุกับโครงการกองทุนทวีสุข ซึ่งปัจจุบันมีสมาชิกกว่า 1.4 ล้านราย  มีเงินออมสะสมกว่า 8,000 ล้านบาท
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร(ธ.ก.ส.) เปิดเผยว่าโครงการกองทุนทวีสุข เป็นผลิตภัณฑ์เงินฝากที่ธนาคารมุ่งเน้นสร้างความยั่งยืน สร้างภูมิคุ้มกันในการดํารงชีวิต ให้แก่พี่น้องเกษตรกรทั่วประเทศ ซึ่ง ธ.ก.ส.จัดตั้งกองทุนดังกล่าวขึ้นตั้งแต่ปี 2550 เพื่อเป็นหลักประกันให้แก่พี่น้องเกษตรกรให้มีเงินออมไว้ใช้จ่ายเมื่อเข้าสู่วัยสูงอายุ พร้อมสวัสดิการในระหว่างการออมเงิน โดยคุณสมบัติผู้ที่เข้าร่วมโครงการต้องเป็นเกษตรกรลูกค้าธ.ก.ส.อายุตั้งแต่ 20-65 ปี เปิดบัญชีเงินฝากคนละ 1 บัญชี สามารถสะสมเป็นรายเดือนหรือออมเงินล่วงหน้า โดยออมเงินปีละ 600/1,200/6,000 และ 12,000 บาท ข้อมูล ณ วันที่ 31 มีนาคม2560 สมาชิกเข้าร่วมโครงการกองทุนทวีสุขรวมทั้งสิ้น 1,429,518 ราย มียอดเงินออมสะสม 8,308 ล้านบาท จ่ายเงินสวัสดิการไปแล้วทั้งสิ้น 18,370 ราย เป็นเงิน 133,541,000 บาท (ยอดสะสมตั้งแต่เริ่มโครงการจนถึง 31 มีนาคม 2560)
สวัสดิการที่ธนาคารมอบให้กับสมาชิกกองทุนทวีสุขที่ออมต่อเนื่องทุกปี คือ ในปีที่ 1 ได้รับเงินคุ้มครองการเสียชีวิตจากอุบัติเหตุ ปีที่ 2 เพิ่มมีเงินรับขวัญบุตรแรกเกิด ปีที่ 3 เพิ่มเงินช่วยเหลือค่าจัดงานศพ ปีที่ 4 เพิ่มเงินชดเชยค่ารักษาพยาบาลกรณีเกิดอุบัติเหตุ กรณีรักษาตัวในโรงพยาบาล ตามรูปแบบการออมเงิน ปีที่ 5 เพิ่มใช้เป็นหลักประกันในกรณีกู้เงินกับ ธ.ก.ส.ไม่เกิน 30% ในโอกาสครบรอบ 10 ปี กองทุนทวีสุขในการสร้างความยั่งยืนให้กับพี่น้องเกษตรกร ธ.ก.ส.ได้เพิ่มสิทธิ์ประโยชน์ให้กับสมาชิกปีที่ 6 โดยจะเพิ่มเงินชดเชยค่ารักษาพยาบาลคนไข้ใน(เจ็บป่วย) ชดเชยเป็นรายวัน วันละ 300 บาท และมีโปรโมชั่นพิเศษให้แก่สมาชิกที่ออมเงินกับโครงการตั้งแต่ 7 ปีขึ้นไป และออมเงินต่อเนื่องภายในวันที่ 31 มกราคม 2561 มีสิทธิ์ลุ้นรางวัลบําเหน็จพิเศษ 10 ปี ทวีสุข มูลค่า 2,500,000 บาท จํานวน 160 รางวัล แบ่งเป็นรางวัลใหญ่ รางวัลละ 100,000 บาท จํานวน 10 รางวัล และรางวัลปลอบใจ รางวัลละ 10,000 บาท จํานวน 150 รางวัล กําหนดจับรางวัลพร้อมจัดงานทวีโชคระดับประเทศ ประมาณเดือนกุมภาพันธ์ 2561
สําหรับการจับรางวัลโครงการกองทุนทวีสุข “เพิ่มออม เพิ่มสุข” เพื่อมอบโชคให้กับสมาชิกที่ร่วมโครงการในวันศุกร์ที่ 2 มิถุนายน 2560 ณ ห้องทับทิมแกรนด์ฮอลล์ โรงแรมบ้านสวนรีสอร์ท อําเภอเมือง จังหวัดนครสวรรค์ ได้รับเกียรติจากปลัดจังหวัดนครสวรรค์ นายมานิต อนรรฆมาศ เป็นประธานในพิธี ภายในงานมีการจัดนิทรรศการให้ความรู้เกี่ยวกับการออมเงิน การรับสมัครสมาชิกกองทุนการออมแห่งชาติ (กอช.) การตรวจสุขภาพและตรวจคัดกรองสารเคมีตกค้างให้แก่เกษตรกรลูกค้าและประชาชนที่เข้าร่วมงาน ผู้สมัครรายใหม่และรายเดิมที่ฝากเงินตั้งแต่ 4 กรกฎาคม 2559 ถึง 28 กุมภาพันธ์ 2560 มีสิทธิ์ลุ้นรับทองคํามูลค่ารวมกว่า 5 ล้านบาท
รัฐบาลไทย-ข่าวทำเนียบรัฐบาล-คณะกรรมการมาตรฐานสินค้าเกษตร มีมติเห็นชอบมาตรฐานบังคับและมาตรฐานทั่วไป
วันศุกร์ที่ 29 มิถุนายน 2561
คณะกรรมการมาตรฐานสินค้าเกษตร มีมติเห็นชอบมาตรฐานบังคับและมาตรฐานทั่วไป
คณะกรรมการมาตรฐานสินค้าเกษตร มีมติเห็นชอบมาตรฐานบังคับและมาตรฐานทั่วไป เพื่อส่งเสริมสินค้าเกษตรให้มีคุณภาพ ได้มาตรฐาน และมีความปลอดภัย
นายลักษณ์ วจนานวัช รัฐมนตรีช่วยว่าการกระทรวงเกษตรและสหกรณ์ เปิดเผยภายหลังการประชุมคณะกรรมการมาตรฐานสินค้าเกษตร ณ สํานักงานมาตรฐานสินค้าเกษตรและอาหารแห่งชาติ (มกอช.) ว่า คณะกรรมการฯ มีมติเห็นชอบมาตรฐานสินค้าเกษตร ซึ่งมีทั้งมาตรฐานบังคับและมาตรฐานทั่วไป โดยในส่วนของมาตรฐานบังคับนั้น ที่ประชุมมีมติเห็นชอบมาตรฐานสินค้าเกษตรในเรื่องการปฏิบัติทางการเกษตรที่ดีสําหรับฟาร์มไก่ไข่ ซึ่งการจัดทํา (ร่าง) มาตรฐานดังกล่าว ได้ปรับปรุงจาก มกษ.6909-2553 การปฏิบัติทางการเกษตรที่ดีสําหรับฟาร์มไก่ไข่ มาตรฐานอาเซียน และเอกสารทางวิชาการอื่น ๆ ที่เกี่ยวข้อง มีขอบข่ายการบังคับมาตรฐานสินค้าเกษตรนี้โดยกําหนดการปฏิบัติทางการเกษตรที่ดีสําหรับฟาร์มไก่ไข่ที่เลี้ยงไก่ไข่เพื่อการค้า (จํานวนตั้งแต่ 1,000 ตัวขึ้นไป) ครอบคลุมองค์ประกอบฟาร์ม การจัดการฟาร์ม อาหาร น้ํา การจัดการบุคลากร การจัดการสุขภาพสัตว์ การจัดการด้านสวัสดิภาพสัตว์ การจัดการไก่รุ่น ไก่ระยะไข่และไข่ไก่ สิ่งแวดล้อม และการบันทึกข้อมูล เพื่อให้ได้ไข่ไก่ที่ปลอดภัย มีคุณภาพ เหมาะสมในการนําไปบริโภคเป็นอาหาร ทั้งนี้ ได้มอบหมายให้ มกอช. จัดทําร่างกฎกระทรวงเพื่อรับฟังความเห็นตาม พรบ.มาตรฐานสินค้าเกษตรต่อไป
สําหรับมาตรฐานทั่วไป ที่ประชุมมีมติเห็นชอบ 1) มาตรฐานสินค้าเกษตร : เมล็ดกาแฟโรบัสตา เนื่องจากข้อมูลที่นํามาใช้ในการอ้างอิงมาตรฐานฯ มีการเปลี่ยนแปลง หน่วยงานที่เกี่ยวข้องและผู้มีส่วนได้ส่วนเสียขอให้มีการแก้ไขมาตรฐานให้มีความเป็นปัจจุบัน อีกทั้งเพื่อให้ผลผลิตมีความปลอดภัยต่อผู้บริโภค เกษตรกรปฏิบัติได้จริง 2) มาตรฐานสินค้าเกษตร : แผ่นใยไหม แบ่งเป็น 2 ประเภท คือ แผ่นใยไหมทั่วไป และแผ่นใยไหมสําหรับสกัดสารสําคัญ 3) เมล็ดพันธุ์พืชอาหารสัตว์ โดยมีสาระสําคัญทั้งในเรื่องขอบข่าย คุณภาพ การบรรจุ การแสดงฉลาก และวิธีการวิเคราะห์และการชักตัวอย่าง และ 4) (ร่าง) แนวปฏิบัติในการใช้มาตรฐานสินค้าเกษตร การปฏิบัติทางการเกษตรที่ดีสําหรับการผลิตเมล็ดพันธุ์ข้าวโพด ปัจจุบันการนําเข้าเมล็ดพันธุ์ของประเทศผู้นําเข้า ให้ความสําคัญด้านคุณภาพ และการจัดการด้านการอารักขาพืชมากขึ้น จึงควรมีมาตรฐานการปฏิบัติทางการเกษตรที่ดีเพื่อผลิตเมล็ดพันธุ์ข้าวโพดที่มีความสมบูรณ์ปราศจากโรคและแมลงศัตรูพืชให้มีคุณภาพและเหมาะสมในการปลูก
ทั้งนี้ การกําหนดมาตรฐานสินค้าเกษตรต่าง ๆ กระทรวงเกษตรและสหกรณ์มุ่งหวังเพื่อส่งเสริมสินค้าเกษตรให้มีคุณภาพ ได้มาตรฐาน และมีความปลอดภัย ซึ่งจะสามารถสร้างความเข้มแข็งและสร้างขีดความสามารถให้กับเกษตรกรได้ต่อไปในอนาคต
รัฐบาลไทย-ข่าวทำเนียบรัฐบาล-ไทย เตรียมมาตรการรับแรงงานไทยกลับจากเกาหลีใต้
วันพุธที่ 4 มีนาคม 2563
ไทย เตรียมมาตรการรับแรงงานไทยกลับจากเกาหลีใต้
นายกรัฐมนตรีมอบหน่วยงานเตรียมมาตรการรับแรงงานไทยที่เดินทางกลับจากเกาหลีใต้ โดยเฉพาะ 2 เมืองพื้นที่เสี่ยง ให้กักตัวควบคุมโรคทุกราย ประสานทางการเกาหลีหลังรับรายงานตัวให้แรงงานกักตัวเองที่เกาหลี 14 วัน และตรวจคัดกรองก่อนขึ้นเครื่อง
นายกรัฐมนตรีมอบหน่วยงานเตรียมมาตรการรับแรงงานไทยที่เดินทางกลับจากเกาหลีใต้ โดยเฉพาะ 2 เมืองพื้นที่เสี่ยง ให้กักตัวควบคุมโรคทุกราย ประสานทางการเกาหลีหลังรับรายงานตัวให้แรงงานกักตัวเองที่เกาหลี 14 วัน และตรวจคัดกรองก่อนขึ้นเครื่อง
วันนี้ (4 มีนาคม 2563) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุขพร้อมด้วย นายแพทย์สุขุม กาญจนพิมาย ปลัดกระทรวงสาธารณสุข นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค ร่วมประชุมหารือมาตรการเร่งด่วนรองรับแรงงานเดินทางกลับจากพื้นที่เสี่ยง โดยมีพลเอกประยุทธ์ จันทร์โอชา นายกรัฐมนตรี เป็นประธาน และรัฐมนตรี ปลัดกระทรวง ผู้บริหารจากกระทรวงและหน่วยงานที่เกี่ยวข้อง อาทิ กระทรวงการต่างประเทศ คมนาคม แรงงาน กลาโหม มหาดไทย สาธารณสุข ผู้ว่าราชการกทม. การท่าอากาศยานแห่งประเทศไทย ร่วมประชุม
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า หากแรงงานไทยมีความประสงค์จะเดินทางกลับไทย รัฐบาลยินดีรับกลับ แต่ต้องทําให้ประเทศเราปลอดภัยที่สุด ต้องมีการควบคุมเฝ้าระวังโรค 14 วัน เบื้องต้นจะตรวจร่างกายที่ต้นทางประเทศเกาหลีใต้ก่อนจะขึ้นเครื่องมาประเทศไทย หากพบมีไข้จะกักตัวที่ประเทศเกาหลีใต้ก่อน แต่ถ้าหากพบการติดเชื้อไวรัสโควิด-19 จะทําการรักษาที่ประเทศเกาหลีใต้จนหาย รัฐบาลจะหาวิธีการดีที่สุด โดยจะปรับแผน เฝ้าระวัง คัดกรองโรคตามสถานการณ์ รวมถึงการจัดเตรียมเวชภัณฑ์ในการรักษา ซึ่งสอดคล้องกับนโยบายของนายกรัฐมนตรี พลเอกประยุทธ์ จันทร์โอชา ที่เน้นย้ําว่าต้องการช่วยเหลือคนไทยก่อน และย้ําว่าไม่มีการลอยแพแน่นอน ที่สําคัญเมื่อแรงงานไทยกลับเข้าประเทศต้องสร้างความมั่นใจให้กับคนในประเทศด้วยว่า คนเหล่านี้จะไม่แพร่เชื้อในวงกว้าง ส่วนเรื่องสถานที่ในการกักตัวต้องมีการประชุมหารืออีกครั้งหนึ่ง ทั้งนี้ แรงงานไทยที่ผิดกฎหมายในเกาหลีใต้มีความประสงค์กลับประเทศต้องไปรายงานตัวที่สํานักงานตรวจคนเข้าเมืองเกาหลีใต้ใช้ระยะเวลาประมาณ 5-15 วัน โดยในช่วงรายงานตัวมีการประสานทางการเกาหลีใต้และสถานทูตไทย เพื่อให้ทางการสามารถตรวจสอบยอดแรงงานไทยที่แน่นอนว่าจะกลับประเทศไทย
นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ในการดําเนินการตามมาตรการรองรับแรงงานไทยที่ทยอยเดินทางกลับจากประเทศเกาหลีใต้ โดยเฉพาะกลุ่มแรงงานผิดกฎหมาย ให้มีการคัดกรองทุกคนตั้งแต่ก่อนขึ้นเครื่อง เมื่อมาถึงประเทศไทยจะคัดกรอง และแยกกลุ่มการจัดการเป็น 3 กลุ่ม กรณีที่พบว่าป่วยหรือสงสัยว่าป่วย จะส่งตัวเข้าระบบการตรวจวินิจฉัย รับไว้รักษาที่โรงพยาบาลที่กําหนดไว้ สําหรับกลุ่มที่ไม่มีอาการป่วยแต่เดินทางมาจากพื้นที่ที่พบความเสี่ยงในการแพร่ระบาดของเชื้อไวรัสโควิด-19 คือเมืองแทกูและคย็องซังเหนือ จะถูกนํามากักตัวควบคุมโรคไว้ในสถานที่ที่รัฐบาลกําหนดเป็นเวลาไม่น้อยกว่า 14 วัน ซึ่งจะเน้นให้อยู่พื้นที่ภูมิลําเนาหรือใกล้เคียง ส่วนกลุ่มแรงงานที่เดินทางมาจากเมืองอื่น จะต้องกักกันเป็นเวลาไม่น้อยกว่า 14 วัน โดยอยู่ในกํากับของผู้ว่าราชการจังหวัด สํานักงานสาธารณสุขจังหวัด และหน่วยงานที่เกี่ยวข้อง ภายใต้คณะกรรมการโรคติดต่อจังหวัด โดยกระทรวงมหาดไทยและกระทรวงสาธารณสุขจะหารือกันเพื่อหาสถานที่เหมาะสมต่อไป
********************************** 4 มีนาคม 2563
รัฐบาลไทย-ข่าวทำเนียบรัฐบาล-วันวิสาขบูชา
วันพุธที่ 6 พฤษภาคม 2563
วันวิสาขบูชา
โควิด-19 รู้ทันป้องกันได้
ฝึกจิตใจให้สงบ เจริญสติภาวนะ อยู่กับบ้าน ถือเป็นการทําบุญอีกวิธี
รัฐบาลไทย-ข่าวทำเนียบรัฐบาล-ธพว. ประกาศลดอัตราดอกเบี้ยเงินกู้ ช่วยผู้ประกอบการเอสเอ็มอีบรรเทาผลกระทบจากโควิด-19 [กระทรวงการคลัง]
วันอาทิตย์ที่ 31 พฤษภาคม 2563
ธพว. ประกาศลดอัตราดอกเบี้ยเงินกู้ ช่วยผู้ประกอบการเอสเอ็มอีบรรเทาผลกระทบจากโควิด-19 [กระทรวงการคลัง]
ธพว. ประกาศลดอัตราดอกเบี้ยเงินกู้ ช่วยผู้ประกอบการเอสเอ็มอีบรรเทาผลกระทบจากโควิด-19
ธพว. ประกาศปรับลดอัตราดอกเบี้ยเงินกู้ เพื่อลดภาระค่าใช้จ่าย และบรรเทาผลกระทบให้ลูกค้าจากการแพร่ระบาดของโควิด-19 และปัจจัยเศรษฐกิจ โดย MLR ลดลงร้อยละ 0.125 และ MRR ลดลงร้อยละ 0.250 มีผลตั้งแต่วันที่ 1 มิถุนายน 63 เป็นต้นไป
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank ในฐานะสถาบันการเงินเฉพาะกิจของรัฐ พร้อมเป็นส่วนหนึ่งในการช่วยเหลือผู้ประกอบการเอสเอ็มอีไทยตามนโยบายรัฐบาล รวมถึง ตอบสนองทิศทางอัตราดอกเบี้ยนโยบาย เพื่อลดภาระค่าใช้จ่าย บรรเทาความเดือดร้อนให้กับลูกค้าของธนาคารจากการแพร่ระบาดของไวรัสโควิด-19 และปัจจัยทางเศรษฐกิจ ธพว.จึงได้ปรับลดอัตราดอกเบี้ยเงินกู้ (Minimum Lending Rate : MLR) ลดลงร้อยละ 0.125 จากร้อยละ 6.875 ต่อปี เป็นร้อยละ 6.750 ต่อปี และสําหรับลูกค้ารายย่อยชั้นดี (Minimum Retail Rate : MRR) ลดลงร้อยละ 0.250 จากร้อยละ 8.300 ต่อปี เป็นร้อยละ 8.050 ต่อปี โดยมีผลตั้งแต่วันที่ 1 มิถุนายน 2563 เป็นต้นไป
นอกจากนี้ ธพว. ได้ปรับลดอัตราดอกเบี้ยเงินฝากประเภท ใบรับเงินฝากประจํา (Receipt of Deposit) และเงินฝากประจํา ประเภทสมุดคู่ฝาก เฉลี่ยร้อยละ 0.22 โดยมีผลตั้งแต่วันที่ 1 มิถุนายน 2563 เป็นต้นไปเช่นกัน
รัฐบาลไทย-ข่าวทำเนียบรัฐบาล-ตรวจราชการและประชุม ครม. นอกสถานที่ ระนอง-ชุมพร
วันพฤหัสบดีที่ 23 สิงหาคม 2561
ตรวจราชการและประชุม ครม. นอกสถานที่ ระนอง-ชุมพร
นายกรัฐมนตรีเตรียมนําคณะรัฐมนตรีลงพื้นที่ตรวจราชการและประชุมคณะรัฐมนตรีนอกสถานที่ ณ จังหวัดระนองและชุมพร ในวันที่ 20 – 21 ส.ค.นี้
อาทิตย์ที่ 19 ส.ค.61
ตรวจราชการและประชุม ครม. นอกสถานที่ ระนอง-ชุมพร
ต่อจากนี้ไป ขอเชิญรับฟังไทยคู่ฟ้า ครับ
นายกรัฐมนตรีเตรียมนําคณะรัฐมนตรีลงพื้นที่ตรวจราชการและประชุมคณะรัฐมนตรีนอกสถานที่ ณ จังหวัดระนองและชุมพร ในวันที่ 20 – 21 ส.ค.นี้ โดยจะพบประชาชนและมอบสมุดประจําตัวที่ดินทํากินให้แก่ผู้มีรายได้น้อย เยี่ยมชมศูนย์ฟื้นฟูสภาพด้วยการแพทย์ทางเลือกโรงพยาบาลระนอง แหล่งท่องเที่ยวที่โดดเด่นในพื้นที่ เช่น บ่อน้ําพุร้อน และเยี่ยมชมการบริหารจัดการท่าเรือ นอกจากนี้ ยังจะเดินทางไปติดตามโครงการพัฒนาพื้นที่หนองใหญ่ตามพระราชดําริ ส่งเสริมการอนุรักษ์ทรัพยากรธรรมชาติด้วยการปล่อยปูม้า 10 ล้านตัวคืนสู่ทะเล เยี่ยมชมการดําเนินงานของวิสาหกิจชุมชนแปรรูปผลผลิตทางการเกษตร และประชุมร่วมกับส่วนราชการและภาคเอกชน 10 จังหวัดภาคใต้ เพื่อพัฒนาความเป็นอยู่ของประชาชนให้ดีขึ้นต่อไป
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-กรรมการผู้อำนวยการและหัวหน้าเจ้าหน้าที่บริหารธนาคารเพื่อความร่วมมือระหว่างประเทศแห่งญี่ปุ่น (JBIC) เข้าเยี่ยมคารวะนายกรัฐมนตรี
วันพฤหัสบดีที่ 3 พฤษภาคม 2561
กรรมการผู้อํานวยการและหัวหน้าเจ้าหน้าที่บริหารธนาคารเพื่อความร่วมมือระหว่างประเทศแห่งญี่ปุ่น (JBIC) เข้าเยี่ยมคารวะนายกรัฐมนตรี
กรรมการผู้อํานวยการและหัวหน้าเจ้าหน้าที่บริหารธนาคารเพื่อความร่วมมือระหว่างประเทศแห่งญี่ปุ่น (JBIC) เข้าเยี่ยมคารวะนายกรัฐมนตรี
วันนี้ (3 พ.ค. 2561) เวลา 09.30 น. นายทะดะชิ มะเอะดะ กรรมการผู้อํานวยการและหัวหน้าเจ้าหน้าที่บริหารธนาคารเพื่อความร่วมมือระหว่างประเทศแห่งญี่ปุ่น (JBIC) เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี ณ ห้องสีม่วง ตึกไทยคู่ฟ้า ทําเนียบรัฐบาล ภายหลังเสร็จสิ้นการหารือ พลโท วีรชน สุคนธปฏิภาค รองโฆษกประจําสํานักนายกรัฐมนตรี กล่าวสรุปสาระสําคัญการหารือ ดังนี้
กรรมการผู้อํานวยการ JBIC รายงานเกี่ยวกับความคืบหน้าในการผลักดันโครงการต่าง ๆ ภายใต้ EEC เช่น โครงการระบบรางต่าง ๆ โดยเน้น triple win คือ ได้รับประโยชน์ร่วมกัน ทั้งไทย ญี่ปุ่น และจีน โดยจะเป็นโครงการแรกที่ญี่ปุ่นและจีนจะทํางานร่วมกัน และการพัฒนาอุตสาหกรรมเป้าหมายของไทย ซึ่งนายกรัฐมนตรียินดีที่ทราบว่าญี่ปุ่นและจีนมีความมุ่งมั่นที่จะร่วมมือกันในการพัฒนาระบบโครงสร้างพื้นฐานในประเทศที่ 3 โดยเฉพาะอย่างยิ่งโครงการรถไฟความเร็วสูงเชื่อม 3 สนามบินเป็นโครงการแรก ซึ่งจะส่งผลดีต่อความร่วมมือในภูมิภาค
โอกาสนี้นายกรัฐมนตรีแสดงความขอบคุณที่ JBIC จะช่วยทําการศึกษา Smart City ใน EEC ด้วย ซึ่งจะเป็นประโยชน์ต่อการพัฒนา EEC ในภาพรวม และขอให้ JBIC หารือกับกระทรวงคมนาคม และเลขาธิการ EEC อย่างใกล้ชิดต่อไปเพื่อให้ทั้ง 2 โครงการมีความคืบหน้า และย้ําว่าไทยยินดีสนับสนุนภาคเอกชนญี่ปุ่นให้เข้ามามีส่วนร่วมในโครงการต่าง ๆ ของ EEC เพิ่มเติม
กรรมการผู้อํานวยการ JBIC กล่าวว่า ญี่ปุ่นจะส่งผู้แทนระดับสูงมาเข้าร่วมในการประชุมสุดยอด ACMECS ที่ไทยจะเป็นเจ้าภาพในวันที่ 15-16 มิถุนายน 2561 ซึ่งนายกรัฐมนตรีหวังว่า ญี่ปุ่นจะเข้ามามีส่วนร่วมในการพัฒนาประเทศ CLMVT ในสาขาต่าง ๆ ซึ่งจะเป็นประโยชน์ต่ออนุภูมิภาคลุ่มน้ําโขง โดยในการประชุมดังกล่าวจะมีการประกาศแผนแม่บท ACMECS ซึ่งประกอบด้วย 3 เสาหลัก ได้แก่ 1. การเสริมสร้างความเชื่อมโยงแบบไร้รอยต่อในอนุภูมิภาค 2. การสอดประสานด้านเศรษฐกิจ โดยเฉพาะการระดมทุนเพื่อจัดตั้งกองทุนเพื่อการพัฒนาโครงสร้างพื้นฐาน ACMECS และ 3. การพัฒนาภูมิภาคในลักษณะยั่งยืนและมีนวัตกรรม
นายกรัฐมนตรีได้ย้ําให้ JBIC แบ่งปันประสบการณ์และสร้างความเข้าใจให้กับประชาชนเกี่ยวกับประโยชน์ที่จะได้รับในโครงการต่าง ๆ ที่ JBIC มาร่วมลงทุน เนื่องจากปัจจุบันการประชาสัมพันธ์และการรับรู้ของภาคประชาชนมีความสําคัญต่อความสําเร็จในทุกโครงการและการพัฒนาพื้นที่
นอกจากนี้ นายกรัฐมนตรีได้แสดงความขอบคุณที่ JBIC ที่ช่วยประสานงานการประชุม High Level Joint Commission (HLJC) ครั้งที่ 4 ในเดือนกรกฎาคม อีกทางหนึ่ง ซึ่งนายสมคิด จาตุศรีพิทักษ์ รองนายกรัฐมนตรี จะเข้าร่วม โดยไทยมีความสนใจที่จะศึกษาเกี่ยวกับ CPTPP โดยขอให้ทางญี่ปุ่นช่วยศึกษาผลกระทบที่อาจมีต่อประเทศไทย โดยเฉพาะภาคการเกษตรและอุตสาหกรรมยา ตลอดจนช่วยติดตามความคืบหน้าของโครงการรถไฟฟ้าสายสีแดง และการลงทุนในระบบขนส่งทางรางเส้นทางอื่น ๆ ในกรุงเทพมหานคร
รัฐบาลไทย-ข่าวทำเนียบรัฐบาล-รมว.ดิจิทัลฯ ร่วมการประชุม “Manufacturing Revolution to Promote Global Resilience” พร้อมหารือแนวทางการพัฒนาประเทศด้วยดิจิทัล ที่ประเทศอิตาลี
วันอังคารที่ 2 ตุลาคม 2561
รมว.ดิจิทัลฯ ร่วมการประชุม “Manufacturing Revolution to Promote Global Resilience” พร้อมหารือแนวทางการพัฒนาประเทศด้วยดิจิทัล ที่ประเทศอิตาลี
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เดินทางเยือนสาธารณรัฐอิตาลี ตามคําเชิญขององค์การพัฒนาอุตสาหกรรมแห่งสหประชาชาติ (UNIDO) และ World Manufacturing Forum เพื่อเข้าร่วมการประชุมประจําปี “Manufacturing Revolution to Promote Global Resilience” เมื่อวันที่ 28 กันยายน 2561 ณ เมืองโคโม่ (Province of Como) แคว้นลอมบาร์เดีย (Lombardy) โดย รมว.กระทรวงดิจิทัลฯ ได้มีโอกาสเป็นผู้บรรยายแลกเปลี่ยนความรู้ และประสบการณ์ ในหัวข้อ “Manufacturing as a Powerhouse of Emerging Countries” โดยได้กล่าวถึงความพยายามของรัฐบาลไทยในการขับเคลื่อนเศรษฐกิจด้วยเทคโนโลยีดิจิทัล รวมถึงนโยบายการลงทุนโครงสร้างพื้นฐานซึ่งจะนําไปสู่การพัฒนาประเทศ ซึ่งงานฯ ดังกล่าว มีผู้เข้ารับฟังกว่า 800 คน และในวันที่ 29 ตุลาคม 2561 รมว.กระทรวงดิจิทัลฯ ได้ร่วมหารือทวิภาคีกับ นาย Li Yong ผู้อํานวยการองค์การพัฒนาอุตสาหกรรมแห่งสหประชาชาติยูนิโด (The United Nations Industrial Developments Organization : UNIDO) หน่วยงานหนึ่งขององค์การสหประชาชาติ ซึ่งรับผิดชอบในการประสานงานกิจกรรมด้านอุตสาหกรรมของหน่วยงานและองค์การในเครือสหประชาชาติ ซึ่งจากการหารือพบว่า UNIDO มีความสนใจในโครงการที่เกี่ยวข้องกับเมืองอัจฉริยะ (Smart City) พร้อมกับการพัฒนาของเมือง และโครงการที่เกี่ยวข้องกับการนําเทคโนโลยีดิจิทัลไปใช้ในการพัฒนาอุตสาหกรรมที่อยู่ในกลุ่มของ SME และวิสาหกิจชุมชน นอกจากนี้ ดร.พิเชฐฯ ยังได้หารือกับ นาย Alberto Ribolla ประธาน World Manufacturing Foundation เพื่อแลกเปลี่ยนแนวทางในการดําเนินงาน และบทบาทของกระทรวงดิจิทัลฯ ที่สนับสนุนให้เกิดโครงสร้างพื้นฐานทางดิจิทัล เพื่อลดความแตกต่างในการเข้าถึงเทคโนโลยีดิจิทัลช่วยในการพัฒนาบุคลากรอีกด้วย
************************
รัฐบาลไทย-ข่าวทำเนียบรัฐบาล-มท.3 มอบนโยบาย OTOP ทั่วไทย บูรณาการรัฐ เอกชน ผู้ผลิต  เพิ่มช่องทางการจำหน่าย เพิ่มรายได้ให้ประชาชน
วันอาทิตย์ที่ 22 กันยายน 2562
มท.3 มอบนโยบาย OTOP ทั่วไทย บูรณาการรัฐ เอกชน ผู้ผลิต  เพิ่มช่องทางการจําหน่าย เพิ่มรายได้ให้ประชาชน
มท.3 มอบนโยบาย OTOP ทั่วไทย บูรณาการรัฐ เอกชน ผู้ผลิต
เพิ่มช่องทางการจําหน่าย เพิ่มรายได้ให้ประชาชน
เมื่อวันพฤหัสบดีที่ 19 กันยายน 2562นายทรงศักดิ์ ทองศรี รัฐมนตรีช่วยว่าการกระทรวงมหาดไทย (มท.3)เป็นประธานในพิธีเปิดการประชุมเชิงปฏิบัติการเชื่อมโยงและการขับเคลื่อนแผนการดําเนินงานOTOPในระดับพื้นที่ ณ ห้องประชุมศูนย์โอทอป คอมเพล็กซ์พุแค จ.สระบุรี โดยมีดร.วิเชียร จงชูวณิชย์ ที่ปรึกษารัฐมนตรีช่วยว่าการกระทรวงมหาดไทย นายสุกรี มะเต๊ะ ผู้ช่วยเลขานุการรัฐมนตรีว่าการกระทรวงมหาดไทย และคณะทํางานรัฐมนตรีช่วยว่าการกระทรวงมหาดไทยร่วมเป็นเกียรติ โอกาสนี้นายนิสิต จันทร์สมวงศ์ อธิบดีกรมการพัฒนาชุมชน นายเกียรติศักดิ์ ตรงศิริ รองผู้ว่าราชการจังหวัดสระบุรีพัฒนาการจังหวัด 76 จังหวัด ประธานบริษัทโอทอปอินเตอร์ เทรดเดอร์ (ประเทศไทย) จํากัด ประธานเครือข่ายOTOPระดับประเทศ ประธานเครือข่ายOTOPจังหวัด และโอทอปเทรดเดอร์ ตัวแทนจังหวัดทุกจังหวัด ร่วมรับฟัง
นายทรงศักดิ์ ทองศรีกล่าวว่า การทํางานร่วมกันเป็นสิ่งจําเป็น โดยต้องบูรณาการการทํางานให้ได้อย่างมีประสิทธิภาพที่สุด ภาครัฐต้องเป็นผู้สนับสนุนทั้งข้อมูล ช่องทาง งบประมาณ การฝึกอบรม ส่วนภาคเอกชนต้องรู้เท่าทันเทคโนโลยี สร้างช่องทางจําหน่ายใหม่ให้เข้าถึงคนทุกวัย และให้การสนับสนุนผู้ผลิตสินค้าให้เจริญเติบโตไปด้วยกัน“กรุงโรมไม่ได้สร้างเสร็จในวันเดียว ความสําเร็จก็เช่นกัน ต้องทุ่มเท ผ่านการลองทําผิดถูก ต่อยอดจากผู้สําเร็จให้ดีและพัฒนายิ่งๆ ขึ้นไป ทั้งนี้ หากล้มเหลวก็ยังมีกําไรที่ได้เรียนรู้ร่วมกัน เกิดประสบการณ์ สังคมเปลี่ยนทุกวัน จึงควรรู้เท่าทันโลกรู้เท่าทันความเปลี่ยนแปลง”
นายทรงศักดิ์ ทองศรีกล่าวเพิ่มเติมว่า นอกจากนี้ ช่องทางจําหน่ายสินค้าOTOPเป็นสิ่งสําคัญที่สุดของกระบวนการ“ขายใคร ขายที่ไหน ขายอย่างไร?”วันนี้ได้มารับผิดชอบหน่วยงานสําคัญในกระทรวงมหาดไทย รวมถึงภาคีเครือข่ายหน่วยภาคราชการก็จะใช้หน่วยงานดังกล่าวนี้ให้เป็นประโยชน์สูงสุดในการเข้ามาเป็นอีกช่องทางจําหน่ายที่สําคัญ เช่น องค์การตลาด (อต.) กระทรวงมหาดไทย กระทรวงสาธารณสุข หรือตลาดของโรงเรียน เป็นต้น ซึ่งจะทําให้เพิ่มมูลค่าของการจําหน่ายสินค้าOTOPได้ในอนาคต โดยโอทอปเทรดเดอร์ถือเป็นกลไกสําคัญที่ต้องส่งเสริมและบูรณาการทุกภาคส่วนไปสู่เป้าหมายความสําเร็จที่กรมการพัฒนาชุมชนตั้งไว้ คือ“กินอิ่ม หนี้ลด นอนอุ่น หมดจน”
จากนั้นนายทรงศักดิ์ ทองศรีได้เดินเยี่ยมชมตลาดหัวปลี พุแค พบปะกับผู้ค้าในตลาด รวมกว่า 100 ร้านค้า บนพื้นที่ 15 ไร่ หากนับรวมพื้นที่ทั้งหมดของโครงการทั้งสิ้นกว่า 60 ไร่ ถือเป็นการร่วมกันบริหารจัดการของชุมชนที่เข้มแข็ง สร้างรายได้หมุนเวียน กว่า 10 ล้านบาทต่อเดือน อันเป็นความสําเร็จอย่างเป็นรูปธรรมที่เป็นตัวอย่างของการบูรณาการสร้างความเข้มแข็งของชุมชนในระดับฐานรากได้อย่างแท้จริง.
กองสารนิเทศ สป.มท.
ครั้งที่ 154/2562
รัฐบาลไทย-ข่าวทำเนียบรัฐบาล-รองนายกรัฐมนตรีและรัฐมนตรีว่าการกระทรวงยุติธรรมนำคณะผู้แทนไทยร่วมประชุมคณะกรรมาธิการยาเสพติด  สมัยที่ 62 ที่สาธารณรัฐออสเตรีย
วันอังคารที่ 12 มีนาคม 2562
รองนายกรัฐมนตรีและรัฐมนตรีว่าการกระทรวงยุติธรรมนําคณะผู้แทนไทยร่วมประชุมคณะกรรมาธิการยาเสพติด  สมัยที่ 62 ที่สาธารณรัฐออสเตรีย
รองนายกรัฐมนตรีและรัฐมนตรีว่าการกระทรวงยุติธรรมนําคณะผู้แทนไทยร่วมประชุมคณะกรรมาธิการยาเสพติด
สมัยที่ 62 ที่สาธารณรัฐออสเตรีย
ในระหว่างวันที่ 13 - 16 มีนาคม 2562 พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม จะเป็นหัวหน้าคณะนําคณะผู้แทนไทยจากส่วนราชการต่าง ๆ ที่เกี่ยวข้องในด้านการปราบปรามยาเสพติด
เข้าร่วมการประชุมคณะกรรมาธิการยาเสพติด (Commission on Narcotic Drugs : CND) สมัยที่ 62 ณ กรุงเวียนนา สาธารณรัฐออสเตรีย ซึ่งจัดโดยสํานักงานยาเสพติดและอาชญากรรมแห่งสหประชาชาติ (Unted Nations Office on Drugs and Crime : UNODC)
สําหรับการประชุม ฯ ครั้งนี้ประกอบไปด้วยการประชุมระดับรัฐมนตรี (Ministerial Segment) และการประชุมสมัยปกติ (Regular Session)
ทั้งนี้การประชุมคณะกรรมาธิการยาเสพติดเป็นการประชุมสําคัญระดับโลกด้านนโยบายยาเสพติด มีกําหนดจัดขึ้นเป็นประจําในห้วงเดือนมีนาคมของทุกปี โดยเนื้อหาของการประชุมระดับรัฐมนตรีจะเน้นการติดตามการปฏิบัติตามปฏิญญาทางการเมือง พ.ศ.2552 และแผนปฏิบัติการว่าด้วยความร่วมมือระหว่างประเทศที่มีต่อยุทธศาสตร์เชิงบูรณาการและสมดุลเพื่อต่อต้านปัญหายาเสพติดโลก พ.ศ. 2552 (Political Declaration towards and Intergrated and Balanced Strategy to Counter the World Drug Problem) ระยะ 10 ปี (พ.ศ.2552 - 2562) ที่ครอบคลุมทั้งด้านการลดอุปสงค์และอุปทานยาเสพติด ส่วนการประชุมสมัยปกติซึ่งเป็นการประชุมระดับเจ้าหน้าที่อาวุโส จะเน้นการติดตามการปฏิบัติตามข้อกําหนดของอนุสัญญาควบคุมยาเสพติดระหว่างประเทศ 3 ฉบับและติดตามการดําเนินงานแก้ไขปัญหายาเสพติดของรัฐสมาชิกคณะกรรมาธิการยาเสพติดและสหประชาชาติ
ในการเดินทางไปเข้าร่วมการประชุมในครั้งนี้ พลอากาศเอก ประจิน จั่นตอง ในฐานะหัวหน้าคณะผู้แทนไทยจะได้เข้าร่วมการอภิปรายโต๊ะกลมแบบมีส่วนร่วมของผู้ที่มีส่วนได้เสียหลายฝ่ายระดับรัฐมนตรี พร้อมทั้งร่วมกล่าวอภิปรายทั่วไป(ถ้อยแถลง) ในนามรัฐบาลไทยเกี่ยวกับนโยบายและการดําเนินงานแก้ไขปัญหายาเสพติดของไทย และการหารือข้อราชการหรือการประชุมทวิภาคีกับผู้บริหารระดับสูงจากต่างประเทศหรือองค์การระหว่างประเทศด้วย
.................................................
กลุ่มประชาสัมพันธ์และเผยแพร่ สํานักโฆษก
ข้อมูลโดยพลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)
รัฐบาลไทย-ข่าวทำเนียบรัฐบาล-กสร. รุกส่งเสริมแรงงานสัมพันธ์ในกิจการประมงทะเล
วันเสาร์ที่ 24 มีนาคม 2561
กสร. รุกส่งเสริมแรงงานสัมพันธ์ในกิจการประมงทะเล
กรมสวัสดิการและคุ้มครองแรงงาน เดินหน้าส่งเสริมแรงงานสัมพันธ์ในกิจการประมงทะเล สร้างความร่วมมือนายจ้าง ลูกจ้าง ลดข้อขัดแย้งด้านแรงงาน ช่วยลูกจ้างต่างด้าวเข้าถึงสิทธิประโยชน์ตามกฎหมาย เริ่มนําร่อง 5 จังหวัดติดชายทะเล
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่ากรมสวัสดิการและคุ้มครองแรงงานให้ความสําคัญกับการคุ้มครองสิทธิแรงงานไทยและแรงงานต่างด้าวอย่างเท่าเทียมกัน โดยเฉพาะการป้องกันและแก้ไขปัญหาการค้ามนุษย์ และการใช้แรงงานบังคับในกิจการประมงทะเล ซึ่งส่งผลกระทบต่อภาพลักษณ์ เศรษฐกิจ และสังคมของประเทศ โดยได้ร่วมกับหน่วยงานที่เกี่ยวข้อง ได้แก่ ตํารวจ ทหาร กรมประมง กรมการจัดหางาน ศรชล. และศปมผ. ในการตรวจแรงงานในเรือประมง ทั้งก่อนทําประมง ขณะทําประมง และหลังทําประมง โดยได้ดําเนินการอย่างต่อเนื่องตั้งแต่ปี 2558 จนถึงปัจจุบัน นอกจากนี้ กสร.ได้ริเริ่มให้มีการส่งเสริมแรงงานสัมพันธ์ในรูปแบบทวิภาคีสําหรับกิจการประมงทะเล ที่เปิดโอกาสให้ฝ่ายนายจ้าง ฝ่ายลูกจ้างโดยเฉพาะลูกจ้างต่างด้าว ได้ปรึกษาหารือร่วมกันในรูปแบบของ ชมรม กลุ่มกิจกรรม หรือเครือข่าย เป็นต้น ซึ่งจะส่งผลให้เกิดความสัมพันธ์อันดี ลดข้อขัดแย้งด้านแรงงาน รวมทั้งเป็นการเปิดโอกาสให้แรงงานต่างด้าวได้เข้าถึงสิทธิตามกฎหมายมากยิ่งขึ้น
อธิบดี กสร.กล่าวเพิ่มเติมว่า การส่งเสริมระบบแรงงานสัมพันธ์ในรูปแบบทวิภาคีในกิจการประมงทะเลจะเริ่มนําร่องในพื้นที่ 5 จังหวัดติดชายทะเล ได้แก่ จังหวัดชลบุรี ตรัง สมุทรปราการ สมุทรสาคร และสมุทรสงคราม และจะขยายผลให้ครอบคลุมไปยังกิจการประมงทะเลในจังหวัดอื่น ๆ ต่อไป